**NOTA DE PREMSA**

**ACORD ENTRE L’AJUNTAMENT DEL PRAT**

**I DUES ORGANITZACIONS EMPRESARIALS**

**PER IMPULSAR L’ACTIVITAT ECONÒMICA**

**I L’OCUPACIÓ DE QUALITAT**

***L’Ajuntament, El Prat Empresarial i PIMEC del Baix Llobregat – l’Hospitalet signen un conveni que preveu el desenvolupament de diferents actuacions al municipi***

L'Ajuntament del Prat de Llobregat ha signat avui un conveni de col·laboració amb l'associació d'empresaris local El Prat empresarial i la PIMEC (Petita i Mitjana Empresa) del Baix Llobregat – l’Hospitalet per realitzar accions conjuntes adreçades al desenvolupament de l’activitat econòmica i l’ocupació de qualitat al municipi.

El conveni ha estat signat per l'alcalde del Prat, Lluís Tejedor, el president d’El Prat Empresarial, Jordi Morera, i el president de PIMEC del Baix Llobregat – l’Hospitalet, Ramon Pons.

Amb aquest conveni, les tres parts acorden realitzar un conjunt d’actuacions adreçades a fomentar l'activitat econòmica en sectors estratègics; donar suport a la consolidació, continuïtat i millora competitiva de les micro, petites i mitjanes empreses del municipi; i promoure la formació i qualificació professional de les persones treballadores.

**Activitats acordades**

Les entitats signants del conveni han acordat organitzar les següents activitats:

* Una jornada anual al Prat adreçada al sector de la logística i les infraestructures.
* Implementar el programa de la PIMEC “RelleuPime de suport a l’empresa familiar”, dirigit a acompanyar i donar continuïtat a les empreses.
* Desenvolupar un seguit de jornades i trobades empresarials sobre temes d’interès comú i de difusió de valors de responsabilitat social corporativa vers els col·lectius més desafavorits de persones treballadores.
* Accions de promoció de la formació professional, les pràctiques en empreses i, de manera específica, estructurar experiències de FP dual entre el teixit de la petita i mitjana empresa local, amb l’objectiu final de millorar la qualitat de l’ocupació.

El Prat de Llobregat, 6 de juliol de 2017